SønderjyskE-sportschef Hans Jørgen Haysen har mange emner i spil som afløser for Claus Nørgaard. Den nye træner skal blandt andet bringe energi og kigge mod klubbens talenter.

Mandag tog SønderjyskE afsked med cheftræner Claus Nørgaard, men Superliga-klubben har allerede en række emner i kikkerten.

Sportschef Hans Jørgen Haysen ser gerne, at den nye cheftræner er dansk, og nu sættes en intensiv jagt i gang, så man har den nye mand klar til træningsstarten i januar.

- Lige nu har vi rigtig mange på papiret. Vi er selvfølgelig ikke på bar bund, siger Haysen til bold.dk.

- I og med at jeg i to måneder har talt om, at vi skulle evaluere, så vidste vi godt, at et af scenarierne kunne blive, at vi eventuelt skulle til at kigge os om efter en ny træner nu eller til sommer.

- Så den liste, man altid har i hovedet og i skuffen, er selvfølgelig blevet lidt mere opdateret og finjusteret i den seneste periode, så man var klar, hvis det skulle ske. Og vi er klar. Det skal vi i gang med i 25 timer i døgnet nu, for vi vil rigtig gerne have det løst inden 7. januar.

Den nye træner skal gerne bringe noget af det, holdet til tider har manglet i efteråret, forklarer sportschefen.

- Det allermest afgørende er, at vi skal have noget energi og power ind i holdet. Det skal en træner sørge for, at vi har i alle 90 minutter plus det løse i kampene, siger Hans Jørgen Haysen.

I forhold til det rent spillemæssige ser sportschefen blandt andet frem til at få nye idéer til offensiven.

- Jeg synes måske, at vi kan blive skarpere på den sidste tredjedel med nogle ting. Det kan også være, at der skal nogle nuancer ind i opbygningsspillet.

- Sådan er der jo nogle forskellige trænere, som har nogle forskellige idéer. Det er også fint og sundt, at vi får rystet den pose igen.

Hans Jørgen Haysen forklarer desuden, at det er afgørende, at den nye cheftræner vil vil bruge nogle af klubbens unge talenter.

Claus Nørgaard nåede at være cheftræner i SønderjyskE i to år. Ved vinterpausen ligger holdet nummer 11 i Superligaen.

anton@bold.dk